Na osnovu člana 34. Zakona o zapalјivim i gorivim tečnostima i zapalјivim gasovima („Službeni glasnik RS”, broj 54/15),

Ministar unutrašnjih poslova donosi

**PRAVILNIK**

**o tehničkim normativima za bezbednost od požara i eksplozija stanica za snabdevanje gorivom prevoznih sredstava u drumskom saobraćaju, manjih plovila, manjih privrednih i sportskih vazduhoplova**

"Službeni glasnik RS", br. 54 od 31. maja 2017, 34 od 17. maja 2019.

**I. UVODNE ODREDBE**

Član 1.

Ovim pravilnikom bliže se uređuju posebni tehnički normativi za bezbedno postavlјanje, kao i bezbednost od požara i eksplozija za izgradnju novih objekata i dogradnju, adaptaciju, rekonstrukciju i sanaciju postojećih objekata stanica za snabdevanje gorivom prevoznih sredstava u drumskom saobraćaju, manjih plovila, manjih privrednih i sportskih vazduhoplova, postupanje i tehnički normativi za uređaje, instalaciju i opremu, radi bezbednog uskladištavanja i pretakanja goriva na tim stanicama.

Član 2.

U pogledu projektovanja, konstrukcije, opreme, ispitivanja i označavanja na cevovode i rezervoare za smeštaj goriva na stanicama iz člana 1. ovog pravilnika, kao i na značenje pojmova upotreblјenih u ovom pravilniku, primenjuje se pravilnik koji bliže uređuje oblast izgradnje postrojenja za zapalјive i gorive tečnosti i uskladištavanja i pretakanja zapalјivih i gorivih tečnosti odnosno pravilnik koji bliže uređuje oblast izgradnje postrojenja za tečni naftni gas i uskladištavanja i pretakanja tečnog naftnog gasa, ako ovim pravilnikom nije drukčije određeno.

Član 3.

Za izgradnju, rekonstrukciju i dogradnju stanica za snabdevanje gorivom prevoznih sredstava u drumskom saobraćaju koja za pogon koriste komprimovani i utečnjeni prirodni gas primenjuju se odredbe posebnih propisa.

Uskladištavanje i snabdevanje gorivom vozila na privremenim ili pokretnim gradilištima na kojima se izvode radovi, na mestima i u vreme obavlјanja polјoprivrednih radova i radova uređenja zelenih i šumskih površina, nije predmet ovog pravilnika i vrši se u skladu sa propisima kojima je uređena oblast bezbednog izvođenja i obavlјanja ovih radova.

**Član 3a\***

**Ako se vrši dogradnja ili rekonstrukcija objekta stanice za snabdevanje gorivom i/ili instalacija, opreme i uređaja na tom objektu, odredbe ovog pravilnika primenjuju se samo na deo stanice ili objekta i/ili instalacija, opreme i uređaja koji su predmet dogradnje ili rekonstrukcije.\***

**Dogradnjom ili rekonstrukcijom iz stava 1. ovog člana ne sme se umanjiti požarna bezbednost postojeće stanice i/ili instalacija, opreme i uređaja na tom objektu.\***

\*Službeni glasnik RS, broj 34/2019

Član 4.

Sistem za sakuplјanje pare, u smislu ovog pravilnika, je skup uređaja i opreme namenjen da se sva para, izdvojena prilikom pretakanja goriva iz autocisterne u skladišne rezervoare na stanici i prilikom snabdevanja gorivom prevoznih sredstava u drumskom saobraćaju, manjih plovila, manjih privrednih i sportskih vazduhoplova, prikuplјa i vraća u rezervoar autocisterne ili skladišni rezervoar na stanici.

**II. ZONE OPASNOSTI NA MESTIMA UGROŽENIM OD EKSPLOZIVNIH SMEŠA**

Član 5.

Na pojam zona opasnosti (u dalјem tekstu: zone), izvora opasnosti i postupanje u zonama, u smislu ovog pravilnika, primenjuju se odredbe srpskog standarda SRPS EN 60079-10-1.

**Član 6.\***

**Zone opasnosti izvora opasnosti stanice date su u sledećoj tabeli:\***

|  |  |  |
| --- | --- | --- |
| **IZVOR OPASNOSTI\*** | **ZONA\***  **OPASNOSTI\*** | **DIMENZIJE ZONA OPASNOSTI\*** |
| **Podzemni skladišni rezervoar za tečna goriva\*** | **Zona 0\*** | **Unutrašnjost rezervoara, unutrašnjost komore za postavlјanje rezervoara (ukoliko postoji) i unutrašnjost okna sa direktnim i indirektnim utakanjem i/ili priklјučcima koji se u normalnom režimu periodično otvaraju radi merenja i/ili uzorkovanja\*** |
| **Zona 1\*** | **Prostor 1,0 m od gabarita okna mereno u svim pravcima\*** |
| **Zona 2\*** | **Prostor iznad okolnog terena širine 4,0 m mereno horizontalno od gabarita okna i visine 0,5 m mereno od nivoa tla\*** |
| **Mesto za pretakanje tečnih goriva iz autocisterne u rezervoar stanice kada postoji sistem za sakuplјanje para tokom dopune rezervoara\*** | **Zona 1\*** | **Prostor 1 m od priklјučnog uređaja na autocisterni mereno u svim pravcima do nivoa tla\*** |
| **Zona 2\*** | **Prostor 4,0 m mereno horizontalno od priklјučnog uređaja na autocisterni, visine 1,0 m mereno od nivoa tla i sferni prostor oko otvora na vrhu auto cisterne poluprečnika 1,0 m\*** |
| **Mesto za pretakanje tečnih goriva iz autocisterne u rezervoar stanice kada ne postoji sistem za sakuplјanje para tokom dopune rezervoara\*** | **Zona 1\*** | **Prostor 1,5 m od priklјučnog uređaja na autocisterni mereno u svim pravcima do nivoa tla\*** |
| **Zona 2\*** | **Prostor 6,0 m mereno horizontalno od priklјučnog uređaja na autocisterni, visine 1,0 m mereno od nivoa tla i sferni prostor oko otvora na vrhu auto cisterne poluprečnika 1,5 m\*** |
| **Podzemni skladišni rezervoar za tečni naftni gas\*** | **Zona 0\*** | **Unutrašnjost rezervoara\*** |
| **Zona 1\*** | **Unutrašnjost okna sa priklјučcima i prostor 1,5 m od gabarita okna mereno u svim pravcima\*** |
| **Zona 2\*** | **Prostor iznad okolnog terena širine 4,0 m mereno horizontalno od gabarita okna i visine 0,5 m mereno od nivoa tla\*** |
| **Mesto za pretakanje tečnog naftnog gasa iz autocisterne u rezervoar stanice tokom dopune rezervoara\*** | **Zona 1\*** | **Prostor 1,5 m od priklјučnog uređaja na stanici i priklјučnog uređaja na autocisterni mereno u svim pravcima do nivoa tla\*** |
| **Zona 2\*** | **Prostor 4,0 m mereno horizontalno od priklјučnog uređaja na stanici i priklјučnog uređaja na autocisterni, visine 1,0 m mereno od nivoa tla\*** |
| **Pumpe i kompresori za pretakanje tečnog naftnog gasa\*** | **Zona 1\*** | **Prostor 2,5 m od gabarita pumpe ili kompresora mereno u svim pravcima do nivoa tla\*** |
| **Uređaj za točenje goriva sa paronepropusnim pregradama\*** | **Zona 1\*** | **Unutrašnjost uređaja i prostor oko gabarita uređaja 0,2 m i visine od nivoa paronepropusne pregrade do nivoa tla, odnosno do nivoa vode\*** |
| **Zona 2\*** | **Prostor oko gabarita uređaja 2,5 m mereno horizontalno i visine 1,0 m od nivoa tla, odnosno od nivoa vode\*** |
| **Uređaj za točenje goriva bez paronepropusnih pregrada\*** | **Zona 1\*** | **Unutrašnjost uređaja i prostor oko gabarita uređaja 0,2 m mereno u svim pravcima i visine do nivoa tla, odnosno do nivoa vode\*** |
| **Zona 2\*** | **Prostor oko gabarita uređaja 2,5 m mereno horizontalno i visine 1,0 m od nivoa tla, odnosno od nivoa vode\*** |
| **Odušni cevovod i ventil\*** | **Zona 1\*** | **Sferni prostor oko završetka odušnog cevovoda i ventila, poluprečnika 3,0 m i visine do nivoa tla\*** |
| **Separator i tehnološki kanal za prihvat zaulјenih voda\*** | **Zona 0\*** | **Unutrašnjost separatora i unutrašnjost komore za postavlјanje separatora (ukoliko postoji)\*** |
| **Zona 1\*** | **Unutrašnjost okna i tehnoloških kanala i sferni prostor oko završetka odušnog cevovoda i ventila poluprečnika 1,0 m\*** |
| **Zona 2\*** | **Prostor iznad okolnog terena širine 2,0 m mereno horizontalno od gabarita okna i visine 0,5 m mereno od nivoa tla i prostor iznad okolnog terena širine 0,5 m mereno horizontalno od gabarita tehnološkog kanala visine 0,3 m od nivoa tla\*** |

**U slučaju kada je merna i komunikaciono-informatička oprema smeštena u posebnom kućištu iznad kućišta u kome se nalazi ostala oprema uređaja za točenje goriva, i ako su ova dva kućišta odvojena paronepropusnom pregradom u skladu sa propisima kojima je bliže uređena oblast uređaja za točenje goriva, tada se smatra da se ta merna i komunikaciono informatička oprema nalazi u zoni sigurnosti.\***

**Grafički prikaz zona opasnosti iz ovog člana dat je u Prilogu 1, koji je odštampan uz ovaj pravilnik i čini njegov sastavni deo.\***

\*Službeni glasnik RS, broj 34/2019

**Član 7.\***

**Stanica mora biti izgrađena tako da se zone opasnosti izvora stanice ne rasprostiru van granica parcele stanice, pri čemu se rasprostiranje zona opasnosti može ograničiti izgradnjom zida od negorivih građevinskih proizvoda.\***

**Izuzetno od stava 1. ovog člana rasprostiranje zona opasnosti ne mora se ograničiti u odnosu na granicu parcele javne namene – saobraćajnice, zelene površine, parka, vodotoka i sl. površina na kojima nije dozvolјena gradnja.\***

**Zona opasnosti se ne može rasprostirati unutar objekta za smeštaj zaposlenog osoblјa i unutar prateće zgrade iz člana 8. ovog pravilnika.\***

**Izuzetno od stava 3. ovog člana, ako zona opasnosti „2” obuhvata prostor objekata iz stava 3. ovog člana, moraju se preduzeti mere za ograničenje rasprostiranja zone izgradnjom zida od negorivog materijala, a ukoliko postoje ulazna vrata, ona moraju biti nepropusna i opremlјena uređajem za držanje u stalno zatvorenom položaju.\***

**U zonama opasnosti ne smeju se nalaziti kanalizacioni otvori za odvođenje atmosferskog taloga, jame i otvoreni kanali za kablove i cevovode.\***

**Izuzetno, u zoni opasnosti „2” mogu se nalaziti kanalizacioni otvori tehnološke kanalizacije samo ako su povezani sa separatorom zaulјenih voda.\***

\*Službeni glasnik RS, broj 34/2019

**III. STANICA**

**1. Bezbedno postavlјanje**

Član 8.

Stanicu za snabdevanje gorivom prevoznih sredstava u drumskom saobraćaju, manjih plovila, manjih privrednih i sportskih vazduhoplova (u dalјem tekstu: stanica), u smislu ovog pravilnika, čine uređaji za snabdevanje svim vrstama tečnih goriva i tečnim naftnim gasom, kao i uređaji za snabdevanje ulјem za loženje koje se upotreblјava u domaćinstvu, cevovodi, rezervoari, objekat za smeštaj zaposlenog osoblјa, sistem za sakuplјanje pare, pripadajuće saobraćajnice i druge prateće zgrade.

Pod drugim pratećim zgradama iz stava 1. ovog člana, podrazumevaju se perionica vozila, servis za brze popravke vozila i plovila, prodavnice, ugostitelјski objekti za ishranu i piće, agencije za turizam i rentiranje vozila, menjačnice, prostor za odmor i higijenu, kao i druge prostorije koje nisu namenjene za smeštaj zaposlenog osoblјa.

Pod manjim plovilima u smislu ovog pravilnika podrazumevaju se čamci registrovani za plovidbu unutrašnjim vodama, čija dužina trupa iznosi manje od 20,0 m i čiji je proizvod dužine, širine i maksimalnog gaza manji od zapremine 100 m³, a koji prevozi manje od 12 lica, kao i jahte i plovila koja obavlјaju ribolov, plovila za rekreaciju i slična plovila, u smislu propisa kojim se uređuju plovidba i luke na unutrašnjim vodama.

Pod manjim privrednim i sportskim vazduhoplovima u smislu ovog pravilnika podrazumevaju se vazduhoplovi koji se koriste u polјoprivredi, šumarstvu, za sportske aktivnosti i sl, vazduhoplovi u skladu sa propisom koji uređuje oblast vazduhoplovstva.

**Član 9.\***

**Stanica mora biti izgrađena tako da njeni izvori opasnosti (osim separatora, tehnološkog kanala za prihvat zaulјenih voda, odušnog cevovoda i ventila, priklјučnih uređaja na autocisterni) budu udalјeni:\***

**1) najmanje 5,0 m od granice parcele;\***

**2) najmanje 3,0 m od granice parcele javne namene (saobraćajnice, zelene površine, parka, vodotoka i sl. površina na kojima nije dozvolјena gradnja);\***

**3) najmanje 20 m od gabarita stambenih, stambeno-poslovnih, poslovno-stambenih i poslovnih objekata površine veće od 2000 m2 ili spratnosti P+4+Pk (Ps) i preko i objekata javne namene;\***

**4) najmanje 5,0 m od zida zgrada na drugom mestu nepomenutih, a koje ne pripadaju stanici ako to posebnim propisom nije drugačije uređeno;\***

**5) najmanje 40,0 m od koloseka za parnu vuču i 20,0 m od koloseka za dizel ili električnu vuču (mereno od spolјne ivice pružnog pojasa);\***

**6) najmanje 15 m od nadzemnih vodova elektrovuče gradskog prevoza (trolejbusa, tramvaja i sl.);\***

**7) od nadzemnih električnih vodova u skladu sa propisima iz oblasti električnih vodova;\***

**8) od gasovoda u skladu sa propisima kojima je uređena oblast bezbednog transporta i distribucije prirodnog gasa.\***

**Udalјenost iz stava 1. ovog člana meri se od okna ulaznog otvora podzemnog rezervoara, okna u kome su smešteni priklјučci za punjenje, priklјučnog uređaja na stanici na mestu za pretakanje tečnog naftnog gasa iz autocisterne u rezervoar stanice, gabarita pumpe i kompresora za pretakanje tečnog naftnog gasa i gabarita uređaja za točenje goriva.\***

\*Službeni glasnik RS, broj 34/2019

Član 10.

Stanica mora biti izgrađena tako da njeni izvori opasnosti budu udalјeni najmanje 4,0 m od zida objekta za smeštaj zaposlenog osoblјa, kao i od zida prateće zgrade iz člana 8. ovog pravilnika.

**Izuzetno od stava 1. ovog člana, uređaj za točenje, tehnološki kanal i okno separatora mogu se postaviti i na rastojanju 2,5 m od zida objekta odnosno zgrade iz stava 1. ovog člana.\***

\*Službeni glasnik RS, broj 34/2019

Član 11.

Stanice za snabdevanje gorivom manjih privrednih i sportskih vazduhoplova ne smeju se graditi u oblasti površina za kretanje vazduhoplova i ugrožavati bezbednost vazdušnog saobraćaja.

Član 12.

U naselјenom mestu stanica se ne može graditi na rasrksnici, niti na takvoj udalјenosti od raskrsnice na kojoj bi ometala odvijanje javnog saobraćaja, u skladu sa propisima nadležnog organa za saobraćaj.

Van naselјenih mesta stanica se može graditi samo na prostoru na kome bi preglednost ulaza i izlaza pristupnog puta bila obezbeđena iz oba pravca, s tim da ulaz i izlaz tog puta budu na takvoj udalјenosti od raskrsnice na kojoj ne bi ometala odvijanje javnog saobraćaja, u skladu sa propisima nadležnog organa za saobraćaj.

Stanica mora biti odvojena od puta na kome se vrši javni saobraćaj zaštitnim ostrvom širine najmanje 0,5 m.

Dužina zaštitnog ostrva određuje se u skladu sa propisima iz oblasti saobraćaja.

Punjenje pogonskih rezervoara i rezervoara za smeštaj goriva na stanici mora se vršiti izvan puta namenjenog za javni saobraćaj.

Deo stanice na kome se vrši utakanje goriva u pogonske rezervoare, ne sme se nalaziti u krivini i mora biti betoniran i, po pravilu, horizontalan, a izuzetno sa nagibom do 2%.

Član 13.

U sastavu stanice može se nalaziti i prostor za maloprodaju boca sa tečnim naftnim gasom ukupnog kapaciteta do 1.000 kg, u skladu sa odredbama posebnog propisa.

**2. Uređaji za snabdevanje gorivom**

Član 14.

Snabdevanje gorivom prevoznih sredstava u drumskom saobraćaju, manjih plovila, manjih privrednih i sportskih vazduhoplova vrši se uređajima za snabdevanje gorivom.

**Uređajima za snabdevanje gorivom pogonskih rezervoara, u smislu ovog pravilnika, smatraju se uređaji za točenje goriva u čijem kućištu mogu biti smešteni merači protoka sa ili bez impulsnih davača, pumpa za gorivo i sl., a van kućišta savitlјiva cev sa pištolјem i automatskim zapornim organom, koji moraju imati isprave o usaglašenosti u skladu sa propisima koji uređuju tu oblast.\***

Izuzetno od stava 2. ovog člana, može se dozvoliti i postavlјanje pumpe za gorivo u unutrašnjosti rezervoara za tečna goriva ili nadzemno u posebnom kućištu u blizini rezervoara ukoliko odgovara posebnim propisima o zaštiti od požara i eksplozije.

Pumpa za tečna goriva postavlјena nadzemno u posebnom kućištu u blizini rezervoara u pogledu udalјenosti i načina postavlјanja mora ispunjavati uslove za pumpe i kompresore iz člana 20. ovog pravilnika.

\*Službeni glasnik RS, broj 34/2019

Član 15.

Uređaji za točenje goriva koji rade na principu samoposluživanja, mogu se postavlјati i na stanicama koje nisu pod dvadesetčetvoročasovnom kontrolom stalno prisutnog zaposlenog osoblјa ako:

1) su izvori opasnosti stanice udalјeni najmanje 20,0 m od najbližeg zida zgrade koji ne pripada stanici;

2) je obezbeđen dalјinski video nadzor prostora koji pripada stanici do mesta stalnog dežurstva;

3) je pištolј opremlјen uređajem koji automatski zatvara protok goriva otpuštanjem poluge za aktiviranje protoka;

4) su uređaji za točenje tečnog naftnog gasa goriva opremlјeni priklјučnom spojkom koja omogućava istakanje tek kada se postigne čvrst i nepropustan spoj sa rezervoarom koji se puni;

5) su uređaji za točenje goriva podešeni tako da se automatski isklјuče nakon isporuke odabrane količine goriva koja ne može biti veća od 90 litara i čije vreme rada ne može biti duže od tri minuta, dok se za teretna vozila ovi uslovi moraju definisati projektom;

6) su uređaji za točenje goriva u noćnim uslovima osvetlјeni, u skladu sa propisima kojim se određuje potrebno osvetlјenje u noćnim uslovima rada;

7) su uređaji za točenje goriva opremlјeni razumlјivim i čitkim uputstvom za samoposluživanje.

Pod samoposluživanjem iz stava 1. ovog člana podrazumeva se korišćenje uređaja za točenje goriva upotrebom kartičnog ili drugog odgovarajućeg sistema za točenje goriva.

Član 16.

Uređaj za točenje goriva mora imati ventil za automatsko zatvaranje u svim položajima pištolјa kada je van upotrebe.

Pištolј uređaja za točenje goriva mora biti izveden tako da bude obezbeđen od prepunjavanja i da je onemogućeno njegovo ispadanje pri automatskom zatvaranju prilikom punjenja pogonskog rezervoara.

Uređaji za točenje goriva se postavlјaju na ostrvu ili zaštitnom ostrvu uzdignutom iznad nivoa puta najmanje 0,14 m, i to na udalјenosti od najmanje 0,5 m od ivice ostrva ili zaštitnog ostrva, mereno od gabarita uređaja.

Član 17.

Uređaji za točenje goriva ne smeju se postavlјati unutar ili ispod bilo kog objekta osim ispod nadstrešnice za to namenjene.

Ako su uređaji za točenje goriva postavlјeni na dva ili više ostrva, rastojanje između ostrva mora biti najmanje toliko da je omogućeno nesmetano mimoilaženje.

Ako je saobraćaj u stanici regulisan u jednom smeru, rastojanje između ostrva ne sme biti manje od 3,0 m.

Rastojanje između dva uređaja za točenje goriva mora iznositi najmanje 2,0 m, mereno od osovine tih uređaja, a rastojanje između dva uređaja za točenje goriva na stanicama za snabdevanje gorivom manjih plovila i na stanicama za snabdevanje gorivom manjih privrednih i sportskih vazduhoplova mora iznositi najmanje 5,0 m mereno od osovine tih uređaja.

Član 18.

Na stanicama za snabdevanje gorivom manjih plovila oko uređaja za točenje goriva mora se obezbediti vodonepropustan prostor kapaciteta od najmanje 10 l za prihvat iscurelog goriva.

Član 19.

Uređaji za točenje goriva moraju biti najmanje 5,0 m udalјeni od najbližeg uređaja za kontrolu pritiska u pneumaticima i izmenu ulјa u motoru odnosno od najbližeg uređaja za točenje goriva ulјa za loženje.

Član 20.

Pumpe i kompresori za pretakanje tečnog naftnog gasa moraju se nalaziti na propisanoj udalјenosti, i to:

1) od gabarita podzemnog skladišnog rezervoara mereno horizontalno – najmanje 1,0 m;

2) od priklјučnog uređaja za auto cisternu – najmanje 1,0 m;

3) od pristupnog puta pretakališta – najmanje 2,0 m.

Pumpe i kompresori za pretakanje tečnog naftnog gasa moraju biti postavlјeni i direktno pričvršćeni na betonski temelј, čiji nivo mora biti najmanje 0,1 m iznad okolnog terena.

Temelјi za postavlјanje pumpe i kompresora za pretakanje tečnog naftnog gasa moraju biti udalјeni od gabarita podzemnog skladišnog rezervoara najmanje 1,0 m mereno horizontalno.

Izuzetno od st. 2. i 3. ovog člana može se dozvoliti i postavlјanje pumpe u unutrašnjosti rezervoara tečnog naftnog gasa, ukoliko odgovaraju posebnim propisima o zaštiti od eksplozije.

**3. Cevovodi**

Član 21.

Cevovodi se polažu podzemno i moraju biti zaštićeni od korozije, a spajaju se nepropusnim vezama.

Ako se cevovodi polažu direktno u zemlјu, moraju se ukopati najmanje 0,8 m i obložiti slojem peska deblјine najmanje 0,15 m.

Ako cevovodi prolaze ispod kolovoza, moraju se zaštiti konstrukcijom koja je statički proračunata da izdrži predviđeno opterećenje.

Izuzetno od stava 2. ovog člana dozvolјava se ukopavanje na manjim dubinama, ukoliko u pogledu zaštite od požara i eksplozije proizvođač cevi odgovarajućom dokumentacijom predvidi takvu mogućnost.

**4. Rezervoari**

Član 22.

Gorivo na stanicama za pogonske motore prevoznih sredstava u drumskom saobraćaju, manjih plovila, manjih privrednih i sportskih vazduhoplova, tečni naftni gas i ulјa za loženje u domaćinstvu mora se smeštati isklјučivo u posebno za to izgrađenim podzemnim rezervoarima koji se koriste kao skladište za potrebe stanice, pri čemu su rastojanja između rezervoara minimalno 0,6 m mereno horizontalno od gabarita rezervoara.

Okno iznad ulaznog otvora rezervoara, odnosno okno u kome su smešteni priklјučci za punjenje rezervoara (ako su locirani odvojeno), zatvara se poklopcem koji se može bezbedno zaklјučati. Na unutrašnjoj strani poklopca mora na vidan način biti označena vrsta goriva koja se smešta u rezervoar.

Okno iznad ulaznog otvora rezervoara, odnosno okno u kome su smešteni priklјučci za punjenje rezervoara (ako su locirani odvojeno), mora biti nepropusno.

Član 23.

Ukupna zapremina rezervoara za zapalјive i gorive tečnosti na stanici ne sme iznositi više od 300 m³, s tim da se u njima zapalјive tečnosti kategorije 1 mogu uskladištavati do 150 m³.

Izuzetno, od stava 1. ovog člana, ukupna zapremina rezervoara za zapalјive i gorive tečnosti na stanici izgrađene van naselјenog mesta može iznositi više od 300 m³, ako to odobri nadležni organ.

Ukupna zapremina rezervoara stanice u koji se smešta tečni naftni gas ne sme iznositi više od 30 m³.

Uređaj za točenje goriva mora biti udalјen najmanje 8,0 m od ulaznog otvora rezervoara tečnog naftnog gasa, a temelј bilo kog uređaja mora biti udalјen najmanje 1,0 m mereno horizontalno od gabarita rezervoara.

**5. Objekat za smeštaj zaposlenog osoblјa**

**Član 24.\***

**U objektu za smeštaj zaposlenog osoblјa mogu se nalaziti prostori za smeštaj osoblјa, pomoćne prostorije (garderoba, sanitarni čvor i sl.), prostori za maloprodaju robe široke potrošnje, ulјa, maziva, sredstava protiv zamrzavanja, sredstava auto-kozmetike, zapalјivih i gorivih tečnosti u originalnim pakovanjima, kao i prostor namenjen za pružanje usluga ishrane i pića površine manje od 70 m2 i u kojem boravi manje od 50 lica.\***

**U objektu za smeštaj zaposlenog osoblјa mogu se držati ulјa, maziva, sredstva protiv zamrzavanja i sredstva auto-kozmetike, pakovana pojedinačno u hermetički zatvorenim posudama zapremine do 5 l.\***

**U objektu za smeštaj zaposlenog osoblјa može se smestiti najviše 200 l zapalјivih i gorivih tečnosti i najviše 1.000 l tečnosti čija je tačka palјenja preko 100 °C.\***

\*Službeni glasnik RS, broj 34/2019

Član 25.

U posebnoj prostoriji objekta za smeštaj zaposlenog osoblјa može se smestiti do 400 l zapalјive i gorive tečnosti i do 2.000 l tečnosti čija je tačka palјenja preko 100 °C.

Posebna prostorija iz stava 1. ovog člana mora ispunjavati sledeće uslove:

1) da je odvojena od ostalih prostorija horizontalanim i vertikalnim pregradama i vratima otpornim na požar 2 h;

2) da je obezbeđeno bezbedno rasterećenje usled pojave eksplozije;

3) da je obezbeđena efikasna prirodna ventilacija odnosno izuzetno veštačka ventilacija;

4) da se prozori i vrata otvaraju prema spolјa;

5) da je električna instalacija izvedena u skladu sa odredbama propisa kojim je uređena oblast potencijalno eksplozivnih atmosfera;

6) unutar prostorije ne smeju se nalaziti materijali koji mogu izazvati požar.

Član 26.

Prostorija objekta za smeštaj zaposlenog osoblјa može se zagrevati toplom vodom, parom niskog pritiska ili toplim vazduhom.

Ako se zagrevanje objekta vrši tečnim naftnim gasom, rezervoar i instalacija tečnog naftnog gasa ne smeju se povezivati sa skladišnim rezervoarom i instalacijama stanice i moraju odgovarati propisima iz oblasti tečnog naftnog gasa.

**IV. PRETAKANјE GORIVA**

**1. Pretakanje goriva iz auto-cisterne u rezervoar**

**Član 27.\***

**Mesto za pretakanje goriva je posebno određeno i uređeno mesto za pretakanje goriva iz jedne autocisterne u podzemni rezervoar stanice sa kojeg se u slučaju požara ili eksplozije ne očekuje ugrožavanje susednih delova objekta, drugih susednih objekata, okoline i zemlјišta drugih vlasnika i ne smatra se pretakalištem u smislu propisa kojim je uređena oblast izgradnje postrojenja za zapalјive i gorive tečnosti i uskladištavanja i pretakanja zapalјivih i gorivih tečnosti.\***

**Za vreme pretakanja goriva iz auto-cisterne u podzemni rezervoar stanice, prostor oko auto-cisterne i oko okna u kome su smešteni priklјučci za punjenje rezervoara mora biti pod stalnom kontrolom zaposlenog osoblјa i obezbeđen od požara.\***

**Auto-cisterna se spaja na priklјučak podzemnog rezervoara na način kojim se obezbeđuje pouzdanost spojeva odnosno ispunjenost propisanih zahteva u pogledu nepropusnosti, elektroprovodlјivosti, otpornosti na mehaničke, hemijske i druge uticaje.\***

**Za vreme pretakanja goriva, auto-cisterna mora biti spojena sa sistemom za uzemlјenje rezervoara.\***

**Za vreme pretakanja goriva, motor auto-cisterne mora biti ugašen, a auto-cisterna zakočena ručnom kočnicom i obezbeđena od pokretanja podmetačima postavlјenim pod točkove.\***

**Izuzetno od stava 5. ovog člana na pretakalištu tečnog naftnog gasa smeju se upotreblјavati motori sa unutrašnjim sagorevanjem za pogon pumpi i kompresora, samo ako su u sastavu auto-cisterni i snabdeveni hvatačem varnica na izduvnoj cevi motora.\***

\*Službeni glasnik RS, broj 34/2019

Član 28.

Za vreme pretakanja goriva iz auto-cisterne u podzemni rezervoar stanice, gorivom se ne mogu snabdevati pogonski rezervoari prevoznih sredstava u drumskom saobraćaju, plovila i vazduhoplova.

Izuzetno od stava 1. ovog člana, za vreme pretakanja goriva iz autocisterne u podzemni rezervoar stanice, gorivom se mogu snabdevati samo pogonski rezervoari prevoznih sredstava u drumskom saobraćaju ako:

1) na stanici funkcioniše sistem za prikuplјanje pare;

2) položaj autocisterne ne ometa saobraćaj vozila na stanici.

Član 29.

Podzemni rezervoar može se puniti gorivom iz postrojenja za uskladištavanje zapalјivih i gorivih tečnosti putem cevovoda, ako se stanica nalazi u sklopu tog postrojenja.

**2. Snabdevanje gorivom**

Član 30.

Za vreme snabdevanja gorivom pogonskog rezervoara, motor mora biti ugašen, a prevozno sredstvo u drumskom saobraćaju, plovilo i vazduhoplov, moraju biti obezbeđeni od nekontrolisanog pokretanja.

Od otvora pogonskog rezervoara koje se puni gorivom, sva ostala prevozna sredstva u drumskom saobraćaju, plovila i vazduhoplovi moraju biti udalјeni najmanje 1,0 m.

Punjenje pogonskog rezervoara tečnim naftnim gasom dozvolјeno je samo ako prevozno sredstvo u drumskom saobraćaju ili plovilo ima uređaje i instalacije za korišćenje takvog gasa koji odgovaraju posebnom propisu.

Član 31.

Pretakanje tečnog naftnog gasa u pogonski rezervoar vrši se samo iz skladišnog rezervoara.

Pretakanje tečnog naftnog gasa mora se vršiti na otvorenom prostoru izloženom prirodnom strujanju vazduha.

Član 32.

Za punjenje pogonskog rezervoara tečnim naftnim gasom mogu se upotreblјavati samo električne pumpe.

Boca za tečni naftni gas ne može se upotreblјavati kao pogonski rezervoar.

Član 33.

Samo posude koje ispunjavaju uslove u pogledu propisa iz oblasti hemikalija, osim prenosnih posuda za tečni naftni gas čije punjenje nije dozvolјeno, mogu se puniti tečnim gorivima uređajima za točenje na stanicama.

**V. OPREMA ZA ZAŠTITU OD POŽARA**

Član 34.

Oprema za zaštitu od požara sastoji se od mobilnih uređaja za gašenje požara.

Uz svaka dva uređaja za točenje goriva mora se nalaziti po jedan mobilni uređaj za gašenje požara kapaciteta punjenja najmanje 9 kg praha ili drugog odgovarajućeg sredstva za gašenje požara.

Uz uređaje za izmenu ulјa u motoru i kontrolu pritiska u pneumaticima mora se nalaziti jedan mobilni uređaj za gašenje požara kapaciteta punjenja najmanje 9 kg praha ili drugog odgovarajućeg sredstva za gašenje požara.

U prostoriji za smeštaj zaposlenog osoblјa i u posebnoj prostoriji iz člana 25. ovog pravilnika, mora se nalaziti najmanje po jedan mobilni uređaj za gašenje požara kapaciteta punjenja najmanje 9 kg praha ili drugog odgovarajućeg sredstva za gašenje požara.

Član 35.

Za vreme pretakanja goriva iz auto-cisterne u rezervoar, na mestu na kome se vrši pretakanje, mora se nalaziti pripremlјen za eventualnu upotrebu jedan mobilni uređaj za gašenje požara kapaciteta punjenja najmanje 50 kg praha ili drugog odgovarajućeg sredstva za gašenje požara.

Izuzetno od odredbe stava 1. ovog člana, na mestu pretakanja goriva iz auto-cisterne u rezervoar može se umesto mobilnog uređaja za gašenje požara kapaciteta punjenja najmanje 50 kg praha koristiti šest mobilnih uređaja za gašenje požara kapaciteta punjenja najmanje 9 kg praha ili drugog odgovarajućeg sredstva za gašenje požara, s tim da tim aparatima rukuju najmanje tri lica.

Član 36.

U blizini mesta na kojima je mogućnost prosipanja zapalјivih i gorivih tečnosti na stanici najveća, postavlјaju se sanduci sa peskom zapremine najmanje 0,03 m³.

Ako se prilikom punjenja pogonskog rezervoara gorivo prospe, moraju se obrisati sve površine na koje se gorivo prosulo. Sredstva za brisanje i čišćenje stavlјaju se u posebne, hermetički zatvorene metalne posude, koje se ne smeju transportovati sa ostalim otpacima.

**VI. Završne odredbe\***

\*Službeni glasnik RS, broj 34/2019

*Član 37.*

*Brisan je (vidi član 10. Pravilnika – 34/2019-157)*

Član 38.

Danom stupanja na snagu ovog pravilnika prestaje da važi Pravilnik o izgradnji stanica za snabdevanje gorivom motornih vozila i o uskladištavanju i pretakanju goriva („Službeni list SFRJ”, br. 27/71 i 29/71 – ispravka i „Službeni glasnik RS”, broj 108/13).

Član 39.

Ovaj pravilnik stupa na snagu osmog dana od dana objavlјivanja u „Službenom glasniku Republike Srbije”.

Broj 01-7107/16-15

U Beogradu, 29. maja 2017. godine

Ministar,

dr **Nebojša Stefanović,** s.r.

Prilozi

*NAPOMENA IZDAVAČA: Pravilnikomo izmenama i dopunama Pravilnika o tehničkim normativima za bezbednost od požara i eksplozija stanica za snabdevanje gorivom prevoznih sredstava u drumskom saobraćaju, manjih plovila, manjih privrednih i sportskih vazduhoplova („Službeni glasnik RS”, broj 34/2019) Prilog 1 – Grafički prikaz zona opasnosti zamenjen jenovim Prilogom 1.*

[Prilog 1 - Grafički prikaz zona opasnosti](http://www.pravno-informacioni-sistem.rs/SlGlasnikPortal/prilozi/1.html&doctype=reg&x-filename=true&regactid=428380)